## Uputa za provođenje odluke o prikupljanju podataka o inozemnim izravnim i portfolio ulaganjima

### NN 28/1997 (12.3.1997.), Uputa za provođenje odluke o prikupljanju podataka o inozemnim izravnim i portfolio ulaganjima

# NARODNA BANKA HRVATSKE

Na temelju točke III. Odluke o prikupljanju podataka o inozemnim izravnim
i portfolio ulaganjima ("Narodne novine" br. 4/97), Guverner
Narodne banke Hrvatske donio je

## **UPUTU**

### **ZA PROVOĐENJE ODLUKE O PRIKUPLJANJU PODATAKA O INOZEMNIM IZRAVNIM I PORTFOLIO ULAGANJIMA**

I.

Prema Odluci o prikupljanju podataka o inozemnim izravnim i portfolio
ulaganjima ("Narodne novine" br. 4/97), domaće pravne osobe dužne
su Narodnoj banci Hrvatske dostavljati podatke o inozemnim izravnim i portfolio
ulaganjima na način propisan ovom Uputom.

GODIŠNJA PRIJAVA INOZEMNIH ULAGANJA

II.

Godišnju prijavu inozemnih ulaganja dužne su dostavljati sve domaće
pravne osobe u čijem kapitalu na kraju izvještajne godine inozemne institucije
posjeduju udio veći od nule te sve domaće pravne osobe koje na kraju izvještajne
godine posjeduju vlasnička ulaganja u inozemne institucije.

Godišnju prijavu inozemnih ulaganja dužne su dostavljati i sve podružnice
inozemnih institucija u Hrvatskoj.

Domaće pravne osobe iz 1. i 2. stavka ove točke dužne su dostavljati
Godišnju prijavu inozemnih ulaganja Direkciji za statistiku Narodne banke
Hrvatske, na način i u rokovima propisanim ovom Uputom.

III.

Pod pojmom inozemne institucije u smislu točke II. ove Upute podrazumijeva
se svaka pravna osoba sa sjedištem u inozemstvu te svaka fizička osoba
sa stalnim boravištem u inozemstvu (uključujući i hrvatske državljane na
priveremnom radu u inozemstvu koji posjeduju radnu dozvolu zemlje u kojoj
privremeno borave).

Podružnice i povezana poduzeća hrvatskih poduzeća u inozemstvu također
se smatraju inozemnim institucijama, dok se podružnice i povezana poduzeća
inozemnih institucija u Hrvatskoj ne smatraju inozemnim institucijama.

IV.

Domaće pravne osobe dužne su dostavljati Godišnju prijavu inozemnih
ulaganja za svaku godinu u kojoj su za njih ispunjeni uvjeti iz točke II
ove Upute, počevši od 1996. godine.

V.

Domaće pravne osobe u smislu točke IV. ove Upute dužne su dostaviti
Godišnju prijavu inozemnih ulaganja Direkciji za statistiku Narodne banke
Hrvatske najkasnije do 28. veljače po isteku izvještajne godine.

Iznimno, godišnju prijavu inozemnih ulaganja za 1996. godinu potrebno
je dostaviti Direkciji za statistiku Narodne banke Hrvatske najkasnije
do 31. ožujka 1997. godine.

UPUTE ZA SASTAVLJANJE GODIŠNJE PRIJAVE INOZEMNIH ULAGANJA

VI.

Godišnju prijavu inozemnih ulaganja iz točke II. ove Upute treba dostaviti
na Obrascu IU-GP koji je sastavni dio ove Upute ili na vlastitom obrascu
koji sadrži isti raspored rubrika kao i Obrazac IU-GP.

Bez obzira da li se Godišnja prijava inozemnih ulaganja dostavlja na
Obrascu IU-GP ili na vlastitom obrascu, izvještajne institucije moraju
se pridržavati metodoloških napomena navedenih u točkama VII. do XII. ove
Upute.

VII.

Informacija o vrsti institucije treba sadržavati šifru koja odgovara
vrsti izvještajne institucije, prema sljedećem šifarniku:

1. financijska institucija,

2. nefinancijska institucija,

3. podružnica inozemne financijske institucije,

4. podružnica inozemne nefinancijske institucije,

5. ostalo.

VIII.

Informacija o djelatnosti institucije treba sadržavati šifru djelatnosti
prema Odluci o nacionalnoj klasifikaciji djelatnosti ("Narodne novine"
br. 3/97), do razine od četiri znamenke.

IX.

Informacija o vrijednosti ukupnog kapitala odnosi se na knjigovodstvenu
vrijednost ukupnog kapitala na kraju izvještajne godine, a koji prema Zakonu
o računovodstvu (čl. 17. st. 1) obuhvaća:

1. temeljni (upisani) kapital,

2. premije na emitirane dionice (kapitalne rezerve, agio, dodatno uplaćeni
kapital),

3. revalorizacijske rezerve,

4. rezerve iz dobiti (zakonske rezerve, statutarne rezerve, rezerve
za vlastite dionice te ostale rezerve),

5. zadržanu dobit ili preneseni gubitak te

6. dobit ili gubitak tekuće (izvještajne) godine.

X.

Informacija o vrijednosti vlasničke glavnice odnosi se na knjigovodstvenu
vrijednost vlasničke glavnice na kraju izvještajne godine.

Pod vlasničkom glavnicom u smislu ove točke podrazumijeva se dio temeljnog
(upisanog) kapitala koji se odnosi na dionice/vlasničke udjele koji osiguravaju
pravo sudjelovanja u odlučivanju (dakle, isključujući neparticipirajuće
dionice/vlasničke udjele).

XI.

Informacija o udjelu inozemnog kapitala u vlasničkoj glavnici odnosi
se na ukupni postotak (na dvije decimale) vrijednosti vlasničke glavnice
(definirane u točki X. ove Upute) koji pripada svim inozemnim institucijama
(definiranim u točki III. ove Upute) na kraju izvještajne godine.

XII.

Informacija o vrijednosti ukupnih vlasničkih ulaganja u inozemstvu odnosi
se na ukupnu knjigovodstvenu vrijednost svih vlasničkih ulaganja (ulaganja
u dionice ili vlasničke udjele, osim neparticipirajućih) izvještajne institucije
u inozemne institucije (definirane u točki III. ove Upute).

Uz informaciju iz prethodnog stavka, potrebno je i izdvojeno iskazati
onaj njezin dio koji se odnosi na vlasnička ulaganja izvještajne institucije
u inozemne institucije koje su u većinskom vlasništvu izvještajne institucije.

Pod većinskim vlasništvom u smislu prethodnog stavka podrazumijeva se
udio u vlasništvu veći od 50%.

ANKETA O TEKUĆIM INOZEMNIM ULAGANJIMA

XIII.

Na temelju informacija iz Godišnjih prijava inozemnih ulaganja, Direkcija
za statistiku Narodne banke Hrvatske obavlja izbor godišnjeg uzorka za
provođenje ankete o tekućim inozemnim ulaganjima.

XIV.

Anketa o tekućim inozemnim ulaganjima provodi se tromjesečno, na istom
uzorku za sva četiri tromjesečja iste godine, a podaci u anketnim upitnicima
unose se na mjesečnoj osnovi.

XV.

Anketni upitnik za svako tromjesečje sastoji se od dva obrasca:

1. Šifarnik inozemnih institucija s kojima je izvještajna institucija
povezana vlasničkim odnosima (Obrazac IU-SI) te

2. Upitnik o transakcijama s inozemnim institucijama (Obrazac IU-T1).

Oblik i sadržaj obrazaca IU-SI i IU-T1 propisat će Direkcija za statistiku
Narodne banke Hrvatske.

XVI.

Domaćim pravnim osobama obuhvaćenim uzorkom odabranim za tu izvještajnu
godinu, Direkcija za statistiku Narodne banke Hrvatske dostavit će četiri
anketna upitnika iz točke XV. ove Upute, po jedan za svako tromjesečje
te izvještajne godine, najkasnije do 31. ožujka te godine.

Iznimno, domaćim pravnim osobama obuhvaćenim uzorkom za 1997. godinu
anketni upitnici će biti dostavljeni najkasnije do 30. travnja 1997. godine.

XVII.

Domaće pravne osobe iz točke XVI. ove Upute dužne su popunjavati primljene
obrasce (navedene u točki XV. ove Upute) za svako tromjesečje izvještajne
godine, u skladu s uputama za popunjavanje koje su njihov sastavni dio.

Popunjene obrasce za svako tromjesečje domaće pravne osobe iz točke
XVI. ove Upute dužne su dostaviti Direkciji za statistiku Narodne banke
Hrvatske najkasnije mjesec dana po isteku izvještajnog tromjesečja.

Iznimno, popunjene obrasce za prvo tromjesečje 1997. godine potrebno
je dostaviti najkasnije mjesec dana po primitku obrazaca.

ANKETA O INOZEMNIM ULAGANJIMA U RAZDOBLJU OD 1993. DO 1996.
GODINE

XVIII.

Domaćim pravnim osobama obuhvaćenim uzorkom (u smislu točke XIII ove
Upute) za 1997. godinu, Direkcija za statistiku Narodne banke Hrvatske
dostavit će Upitnik o transakcijama s inozemnim institucijama za razdoblje
od 1993. do 1996. godine (Obrazac IU-T2), u svrhu provođenja jednokratne
ankete o inozemnim ulaganjima u razdoblju od 1993. do 1996. godine.

Upitnik iz stavka 1. ovog članka Direkcija za statistiku Narodne banke
Hrvatske dostavit će domaćim pravnim osobama iz prethodnog stavka najkasnije
do 31. svibnja 1997. godine.

Oblik i sadržaj Obrasca IU-T2 propisat će Direkcija za statistiku Narodne
banke Hrvatske.

XIX.

Domaće pravne osobe iz točke XVIII. ove Upute dužne su popuniti primljeni
Obrazac IU-T2 u skladu s uputama za popunjavanje koje su njegov sastavni
dio. Popunjeni obrazac IU-T2 domaće pravne osobe iz točke XVIII. ove Upute
dužne su dostaviti Direkciji za statistiku Narodne banke Hrvatske najkasnije
do 30. lipnja 1997. godine.

XX.

Ova Uputa primjenjuje se danom objavljivanja u "Narodnim novinama".

U.br.: 29-100/3-97/MŠ.

Zagreb, 5. ožujka 1997.

Guverner
Narodne banke Hrvatske
**dr. Marko Škreb,** v. r.

![](dodatni/368384.gif)

Uputa, NN 28/1997-397